次韵和劉貢父登黄樓見寄並寄子由二首  其一
作者：蘇軾
朝代：宋

paragraphs: 青派連淮上，黄樓冠海隅。
此詩尤偉麗，夫子計魁梧。
世俗輕瑚璉，巾箱襲武夫。
坐令乘傳遽，奔走爲儲須。
邂逅我已失，登臨誰與俱。
貧貪倉氏粟，身聽冶家橅。
會合難前定，歸休試後圖。
腴田未可買，窮鬼却須呼。
二水何年到，雙洪不受艫。
至今清夜夢，飛轡策天吳。